送鄭産莊
作者：李之儀
朝代：宋

paragraphs: 酌君白玉杯，送君正黄梅。
長安風沙瞇人眼，君行暫詣黄金臺。
劇辛已老樂毅去，荆棘平地多龍媒。
九重深沉四海遠，快便誰許參雲雷。
黄金臺高不易上，并州雄節幾塵埃。
當時勳業皎白日，餘風表表皆雄才。
龍睛豕腹實異相，肝膈上下羅瓊瑰。
丹青萬物大門婿，妙論爾汝無嫌猜。
同時舒卷一門盛，將見烈火生寒灰。
十年早飛不足歎，青雲自此亨途開。
我暫追隨極天末，有酒取醉長追陪。
離亭雨足綠蔽眼，健帆危挂寒風催。
黄金臺不知幾千尺，勸君窣衣直上首莫回。
時和歲豐亦足被君賜，還須遠過青山隈。